CELEX: 32016D0211(05)
Language: el
Date: 2015-06-23 00:00:00
Title: Απόφαση αριθ. F2, της 23ης Ιουνίου 2015, για την ανταλλαγή δεδομένων μεταξύ φορέων για τη χορήγηση οικογενειακών παροχών (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ–Ελβετίας)

11.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 52/11
            
         ΑΠΌΦΑΣΗ αριθ. F2
   της 23ης Ιουνίου 2015
   για την ανταλλαγή δεδομένων μεταξύ φορέων για τη χορήγηση οικογενειακών παροχών
   (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ–Ελβετίας)
   (2016/C 52/07)
   Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΟΝ ΣΥΝΤΟΝΙΣΜΟ ΤΩΝ ΣΥΣΤΗΜΑΤΩΝ ΚΟΙΝΩΝΙΚΗΣ ΑΣΦΑΛΙΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας (1), και ιδίως το άρθρο 72 στοιχείο α),
   Έχοντας υπόψη τον κανονισμό (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τον καθορισμό της διαδικασίας εφαρμογής του κανονισμού (ΕΚ) αριθ. 883/2004 για τον συντονισμό των συστημάτων κοινωνικής ασφάλειας (2), και ιδίως το άρθρο 2 παράγραφος 2 και τον τίτλο III κεφάλαιο VI,
   Εκτιμώντας τα ακόλουθα:
   
               (1)
            
            
               Κατά την 340η συνεδρίαση της διοικητικής επιτροπής στις 22-23 Οκτωβρίου 2014, οι αντιπροσωπείες εξέφρασαν τις ανησυχίες τους σχετικά με προβλήματα που αντιμετώπισαν όσον αφορά την ταχύτητα, την ομοιομορφία και τη δομή της ανταλλαγής πληροφοριών από τους αρμόδιους φορείς για τη χορήγηση και τον υπολογισμό των οικογενειακών παροχών.
            
         
               (2)
            
            
               Η πολυπλοκότητα και η διάρκεια της διαδικασίας για τη χορήγηση οικογενειακών παροχών συζητήθηκε επίσης στην ομάδα εργασίας της διοικητικής επιτροπής για τις οικογενειακές παροχές της 18ης Απριλίου 2012 και στο φόρουμ προβληματισμού για θέματα εξαγωγής και αρμοδιότητας των οικογενειακών παροχών στις 10 Μαρτίου 2015.
            
         
               (3)
            
            
               Η ανταλλαγή πληροφοριών μεταξύ των φορέων θα πρέπει να συμμορφώνεται με το άρθρο 68 παράγραφος 3 και το άρθρο 76 παράγραφος 4 του κανονισμού (ΕΚ) αριθ. 883/2004, καθώς και το άρθρο 2 και το άρθρο 60 παράγραφοι 2 και 3 του κανονισμού αριθ. (ΕΚ) αριθ. 987/2009.
            
         
               (4)
            
            
               Σύμφωνα με το άρθρο 60 παράγραφος 3 του κανονισμού (ΕΚ) αριθ. 987/2009, όταν ο φορέας στον οποίο υπεβλήθη η αίτηση για οικογενειακές παροχές συναγάγει ότι εφαρμόζεται η νομοθεσία του, αλλά όχι κατά προτεραιότητα, θα πρέπει να λάβει, χωρίς καθυστέρηση, προσωρινή απόφαση όσον αφορά τους κανόνες προτεραιότητας που πρέπει να εφαρμοστούν και να διαβιβάσει την αίτηση, σύμφωνα με το άρθρο 68 παράγραφος 3 του κανονισμού (ΕΚ) αριθ. 883/2004 στον φορέα του κράτους μέλους που θεωρεί ότι έχει την κύρια αρμοδιότητα.
            
         
               (5)
            
            
               Εκτός εάν ο φορέας στον οποίο διαβιβάστηκε η αίτηση σύμφωνα με το άρθρο 60 παράγραφος 3 του κανονισμού (ΕΚ) αριθ. 987/2009 κοινοποιήσει εντός της δίμηνης προβλεπόμενης προθεσμίας ότι αμφισβητεί την προσωρινή απόφαση, η προσωρινή απόφαση θα καταστεί οριστική είτε από την ημερομηνία κατά την οποία ο λαμβάνων φορέας εγκρίνει την απόφαση είτε, σε περίπτωση που ο λαμβάνων φορέας παραλείψει να κοινοποιήσει τη θέση του σχετικά με την προσωρινή απόφαση, μετά την πάροδο δύο μηνών από την παραλαβή της αίτησης από τον λαμβάνοντα φορέα (όποιο από τα δύο συμβεί νωρίτερα).
            
         
               (6)
            
            
               Σύμφωνα με το άρθρο 68 παράγραφος 3 στοιχείο α) του κανονισμού (ΕΚ) αριθ. 883/2004 και το άρθρο 60 παράγραφος 3 του κανονισμού (ΕΚ) αριθ. 987/2009, το διαφορικό συμπλήρωμα πρέπει να υπολογίζεται και να καταβάλλεται χωρίς καθυστέρηση μόλις ο ενδιαφερόμενος αποκτά δικαίωμα στην παροχή και το κράτος μέλος διαθέτει τις πληροφορίες που είναι απαραίτητες για τον υπολογισμό του διαφορικού συμπληρώματος.
            
         
               (7)
            
            
               Όταν ο φορέας στον οποίο υποβάλλεται αίτηση για οικογενειακές παροχές έχει λάβει προσωρινή απόφαση όσον αφορά τους κανόνες προτεραιότητας που πρέπει να εφαρμοστούν, αλλά δεν έχει ακόμη όλες τις απαιτούμενες πληροφορίες για τον οριστικό υπολογισμό του ποσού του διαφορικού συμπληρώματος, ο εν λόγω φορέας θα πρέπει, κατόπιν αιτήματος του ενδιαφερομένου, να υπολογίσει και να χορηγήσει το διαφορικό συμπλήρωμα σε προσωρινή βάση, εφόσον είναι εφικτός ένας τέτοιος υπολογισμός με βάση τα διαθέσιμα στοιχεία σύμφωνα με το άρθρο 68 παράγραφος 3 στοιχείο α) του κανονισμού (ΕΚ) αριθ. 883/2004, καθώς και το άρθρο 7 και το άρθρο 60 παράγραφος 3 του κανονισμού (ΕΚ) αριθ. 987/2009. Όταν υπάρχει διάσταση απόψεων μεταξύ των ενδιαφερομένων φορέων σχετικά με την κατά προτεραιότητα εφαρμοστέα νομοθεσία, εφαρμόζεται το άρθρο 6 παράγραφοι 2 έως 5 και το άρθρο 60 παράγραφος 4 του κανονισμού (ΕΚ) αριθ. 987/2009.
            
         
               (8)
            
            
               Η χρήση των εντύπων για την ανταλλαγή δεδομένων για τη χορήγηση και τον υπολογισμό των οικογενειακών παροχών βάσει των κανονισμών (ΕΚ) αριθ. 883/2004 και (ΕΚ) αριθ. 987/2009 θα πρέπει να συμμορφώνεται με την απόφαση αριθ. E1 (3).
            
         
               (9)
            
            
               Προκειμένου να διευκολυνθεί η ομοιόμορφη εφαρμογή των κανονισμών (ΕΚ) αριθ. 883/2004 και (ΕΚ) αριθ. 987/2009, η διοικητική επιτροπή συμφωνεί, ως εκ τούτου, ότι θα πρέπει να θεσπιστούν σαφέστερες προθεσμίες για την ανταλλαγή δεδομένων για τη χορήγηση και τον υπολογισμό των οικογενειακών παροχών βάσει των κανονισμών (ΕΚ) αριθ. 883/2004 και (ΕΚ) αριθ. 987/2009 και, επιπλέον, θα πρέπει να υπάρχουν σαφέστεροι κανόνες για την πληρωμή του διαφορικού συμπληρώματος (συμπεριλαμβανομένου και αυτού που χορηγείται σε προσωρινή βάση),
               Αποφασίζοντας σύμφωνα με τους όρους που προβλέπονται στο άρθρο 71 παράγραφος 2 του κανονισμού (ΕΚ) αριθ. 883/2004,
            
         ΑΠΟΦΑΣΙΖΕΙ:
   
               1.
            
            
               Ένας φορέας παρέχει, χωρίς καθυστέρηση, όλες τις πληροφορίες που είναι αναγκαίες για τον καθορισμό ενός δικαιώματος και τον υπολογισμό οικογενειακής παροχής στους ενδιαφερόμενους φορείς άλλων κρατών μελών. Ομοίως, εάν ένας φορέας λάβει γνώση πληροφοριών που μπορούν να έχουν σημασία για την έκδοση απόφασης σχετικά με την αξίωση ή το ποσό της χορήγησης οικογενειακής παροχής, διαβιβάζει τις σχετικές πληροφορίες στους λοιπούς φορείς το συντομότερο δυνατό.
            
         
               2.
            
            
               Ένας φορέας απαντά αμελλητί στο αίτημα για πληροφορίες από άλλο κράτος μέλος και, σε κάθε περίπτωση, το αργότερο:
               
                           α)
                        
                        
                           δύο μήνες από την ημερομηνία παραλαβής του αιτήματος σε υπόθεση που αφορά αίτημα για θέση σε προσωρινή απόφαση σχετικά με τους κανόνες προτεραιότητας που αναφέρονται στο άρθρο 60 παράγραφος 3 του κανονισμού (ΕΚ) αριθ. 987/2009· ή
                        
                     
                           β)
                        
                        
                           τρεις μήνες μετά την ημερομηνία παραλαβής του αιτήματος παροχής πληροφοριών σε όλες τις άλλες περιπτώσεις.
                        
                     
         
               3.
            
            
               Σε εξαιρετικές περιπτώσεις, όταν για αιτιολογημένους λόγους δεν είναι δυνατό για τον φορέα που λαμβάνει αίτημα να παράσχει τις πληροφορίες εντός της προθεσμίας που καθορίζεται στην παράγραφο 2 στοιχείο β), ενημερώνει τον αιτούντα φορέα για το γεγονός αυτό και τους λόγους της καθυστέρησης· και, όπου είναι δυνατόν, ο φορέας αναφέρει πότε θα παράσχει τις ζητούμενες πληροφορίες και ενημερώνει τον αιτούντα φορέα σχετικά με τυχόν αλλαγές στο ενδεικτικό χρονοδιάγραμμα.
            
         
               4.
            
            
               Στην περίπτωση που εμπλέκονται δύο τουλάχιστον κράτη μέλη, οι αρμόδιοι φορείς πρέπει, κατόπιν αιτήματος, να ανταλλάσσουν πληροφορίες σχετικά με την οικογενειακή κατάσταση των δικαιούχων και το ποσό και το ύψος των παροχών που καταβάλλονται. Τα εν λόγω αιτήματα υπόκεινται στις προθεσμίες που αναφέρονται στην παράγραφο 2 στοιχείο β). Με την επιφύλαξη της υποχρέωσης που προβλέπεται στην παράγραφο 1, σε περίπτωση γενικών περιοδικών αιτημάτων είτε για τον έλεγχο του ποσού των παροχών είτε για την επαλήθευση του δικαιώματος λήψης παροχών που υποβάλλονται χωρίς συγκεκριμένη αιτιολογία, ο αρμόδιος φορέας δεν υποβάλει αίτημα συχνότερα από μία φορά τον χρόνο, ούτε ο λαμβάνων αρμόδιος φορέας είναι υποχρεωμένος να ικανοποιήσει το αίτημα αυτό περισσότερο από μία φορά τον χρόνο.
            
         
               5.
            
            
               Το διαφορικό συμπλήρωμα υπολογίζεται και καταβάλλεται χωρίς καθυστέρηση μόλις ο ενδιαφερόμενος αποκτήσει δικαίωμα στην παροχή και το κράτος μέλος διαθέτει τις πληροφορίες που είναι απαραίτητες για τον υπολογισμό του διαφορικού συμπληρώματος. Το συμπλήρωμα ή το προσωρινό συμπλήρωμα καταβάλλεται κατά τα χρονικά διαστήματα που καθορίζονται στην εθνική νομοθεσία του αρμόδιου κράτους μέλους για την καταβολή των οικογενειακών παροχών.
            
         
               6.
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Αρχίζει να ισχύει την εικοστή ημέρα από τη δημοσίευσή της.
            
         
      
         
            Η Πρόεδρος της διοικητικής επιτροπής
         
         Liene RAMANE
      
   
   
      (1)  ΕΕ L 166 της 30.4.2004, σ. 1.
   
      (2)  ΕΕ L 284 της 30.10.2009, σ. 1.
   
      (3)  Απόφαση αριθ. E1, της 12ης Ιουνίου 2009, σχετικά με τις πρακτικές λεπτομέρειες της μεταβατικής περιόδου για την ανταλλαγή δεδομένων με ηλεκτρονικά μέσα, η οποία προβλέπεται στο άρθρο 4 του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου (ΕΕ C 106 της 24.4.2010, σ. 9).